
Forord

Det er studentene i kurset Læring, design og teknologi ved Institutt for pedagogikk, Universitetet i Oslo, som jeg har mest å takke for at jeg har fått skrevet denne boka. Siden 2012 har kurset vært gjennomført mer enn 20 ganger, hver gang med studenter med nye, og ofte også gode, ideer til kurset og til de temaene vi diskuterer der. Mange kolleger har også bidratt: Anders Mørch, Jan Dolonen, Hans Christian Arnseth, Rogers Kaliisa, Kristina Litherland, Per Harald Borgen og flere. Den lille, men potente Disco-gruppen på Institutt for pedagogikk skal ha stor takk. Frode Guriby ved Universitetet i Bergen, gjorde en gjennomlesning av manus som ga verdifulle innspill til videre arbeid med teksten.

Forlaget har vært strålende og forståelsesfulle, representert ved Mary-Ann Hjemdahl. Språkrøkteren Siv Rekve har vært utrettelig og gitt teksten et betydelig løft. Birgitte Hanssen leste tålmodig og kjærlig hele manus i en tidligere og lengre utgave og ga verdifulle innspill, tusen takk!

Med dette skulle man tro at jeg kunne dele feil og mangler med mange, men nei, de må jeg selv ta ansvaret for.

Oslo, mars 2021

Anders Kluge


Forord til 2. utgave

Da ChatGPT traff verden 30. november 2022, var det ikke så mange av oss som var forberedt. Noen trakk i nødbremsen (som Italia) og prøvde å sperre tjenesten, andre mente at det var viktig å ta ChatGPT i bruk raskt for å forberede elever og oss alle på en ny virkelighet med allestedsnærværende kunstig intelligens. Nå er frontene litt mindre skarpe, og vi har så smått begynt å finne måter å håndtere den nye situasjonen på. Noe forskning er gjort på bruk av ChatGPT, men litteraturen som er publisert, er foreløpig preget av korte studier og med et behov for rask publisering.

Et nytt kapittel om kunstig intelligens generelt og ChatGPT spesielt er lagt til i denne boka. I tillegg er teksten oppdatert der har vært relevant, for eksempel når det gjelder KI, men også i forbindelse med andre endringer etter førsteutgaven for tre år siden. Takk til lærerne Silas Dvergastein, Harald Zeigler og Thomas Drevon som jeg har diskutert bruk av ChatGPT og annen KI med. Jeg håper boka kan være til nytte for den som åpner den. God lesing!

Oslo, mai 2024

Anders Kluge









KAPITTEL 1
Digital teknologi, utdanning og samfunn

Digital teknologi endrer livet for oss alle. I løpet av en relativt kort periode av historien har samfunn, arbeidsliv, utdanning og privatliv gjennomgått voldsomme endringer, og endringstakten ser ut til å øke. Vi kan si at vi lever i samfunn der teknologien er så allestedsnærværende både fysisk og mentalt at vi kan snakke om at store deler av vår verden er basert på digital teknologi. Det har store konsekvenser for hvilke muligheter vi har for gode læringsprosesser, det får konsekvenser for hva vi lærer, og hva vi har nytte av å lære, og også for hva som regnes som gangbar kunnskap i samfunn og arbeidsliv. Digital teknologi er både en samfunnsendrende faktor og et hjelpemiddel for læring. Det er også en teknologi som har stor dynamikk og stadig er i endring og utvikling, og som på en kompleks og mangesidig måte samvirker med samfunnsendringene.

Med forskjellige typer digitale hjelpemidler som kombinerer søk og kommunikasjon, har vi tilgang på enorme mengder informasjon. Vi kan søke opp opplysninger om de fleste emner, vi kan gjøre transaksjoner som å bestille flybilletter og sammenligne priser på håndverkere, vi kan hente fram medier som musikk og film, være sosiale og rapportere direkte fra fjelltopper vi besøker med tekst, bilder, tale og video, holde oss orientert om hva familie, venner, og ekskjærester gjør, sjekke hobbyene til kommende kolleger, utveksle meninger med ChatGPT og en hel mengde andre ting. Kjennetegnet for disse tjenestene og mediene er at de er umiddelbart tilgjengelige med forskjellige typer utstyr (terminaler som mobiltelefoner, nettbrett, PC og en rekke andre), de er uavhengig av tid og sted (selv om de forutsetter tilgang til et nett), og at de integrerer forskjellige typer generiske tjenester som informasjon, transaksjoner og kommunikasjon i mange forskjellige former.


Organisasjoner, samfunn og IKT

Litt grovt kan vi si at «alle» organisasjoner baserer sin virksomhet på digital teknologi, og i økende grad er også forskjellige typer automatisering av manuelle oppgaver en tydelig trend. Kjernen i stadig flere bransjer og sektorer i Norge og andre industrialiserte land er informasjons- og kommunikasjonssystemet i virksomheten. I så forskjellige sektorer som bank og forsikring, fiskeoppdrett, oljevirksomhet, pakkedistribusjon, helsevesen, offentlig administrasjon, medier, transport, NAV og mange andre er informasjons- og kommunikasjonssystemet den kanskje viktigste ressursen. Uten fungerende IKT-systemer vil aktiviteten i virksomheten bryte sammen, organisasjonen vil ikke kunne levere sine primære tjenester og vil heller ikke kunne koordinere seg internt og eksternt. Organisasjonen vil ikke kunne nå ut og behandle oss som kunder, deltakere, passasjerer og pasienter uten at de IKT-baserte systemene fungerer. Når du kommer til legekontoret, er det kanskje datamaskinen legen først henvender seg til. Banken, transportsektoren, medier, utdanningsinstitusjoner og dagligvarebutikken møter vi som interaktive informasjonssystemer. På samme måte er organisasjonens videre liv, utvikling og samhandling, mot markeder, publikum og andre organisasjoner, avhengig av systemer som er tidsmessige, funksjonelle og kan videreutvikles mot det de ønsker å oppnå, og med ansatte som vet å utnytte og samhandle med teknologien mot de mål som settes.

Samfunnet preges på samme måte av denne utviklingen. I bred forstand er samfunnet avhengig av telenett, Internett og andre IKTbaserte infrastrukturer for å fungere. De enkelte byggesteinene et samfunn består av, og som vi er avhengige av, forutsetter informasjonssystemer for å fungere. Næringsliv, skole og offentlig administrasjon baserer mye av sin virksomhet på fungerende digitale infrastrukturer, men også kritiske overordnede funksjoner som politi, alarmberedskap, forsvar og politisk koordinering må ha hensiktsmessige systemer, og systemer som kan videreutvikles og tilpasses samfunnsmessige og politiske mål.

I den utviklingen som kort er skissert over, transformeres også utdanning som system, og læring og undervisning som praksis. Endringene skjer i skole, i høyere utdanning, på arbeidsplassen, og for hver og en av oss når vi skal tilegne oss ny kunnskap. Spredning av teknologi i en stor del av de aktivitetene vi inngår i, høy endringstakt og nye områder for teknologien, samt kunstig intelligens og økt automatisering, forandrer kravene til kunnskap og kompetanse i framtidens samfunn. Vi kan si at det er bakgrunnsbildet for denne boka. Men konkret handler den om digital teknologi og læringsprosesser slik de kan utvikle seg og utvikles i praksis på skole, i utdanning og på arbeidsplasser. Boka dreier seg om hvordan vi kan gjøre bruk av de mulighetene som finnes i teknologien og i utvikling av teknologi, for produktive læringsprosesser og best mulige resultater, gitt de samfunnsmessige og teknologiske omgivelser vi befinner oss i.


En liten digital teknologihistorie

Internett brakte for alvor de to første bokstavene i IKT sammen. Basert på oppfinnelsen «pakke-switching» trengte ikke sendinger i nettet å beslaglegge en hel linje, men kunne deles opp i småpakker og samles igjen nær mottakeren. Med en slik skalerbar teknologi kunne nett kobles sammen, og vi fikk Internett som et nettverk av nett. Teknologien var relativt enkel og åpen for alle typer utstyr og tjenestetyper. På CERN så Tim Berners-Lee mulighetene og utviklet World Wide Web basert på sammenlenking med hypertekst, noe som gjorde det enkelt å dele og finne dokumenter i nettet. (WWW er kjent som den eneste forkortelsen som er vanskeligere å uttale enn det som forkortes. Som svar på spørsmål på en konferanse i 1996 sa Berners-Lee at han hadde valgt WWW fordi det var så vanskelig for franskmenn å uttale!). Både Internett og webteknologien var gratis tilgjengelig. Med åpningen av nettet for bedrifter og privatpersoner i 1993 (inntil det var det i hovedsak forskningsmiljøer som brukte det) og den grafiske leseren («browseren») Mosaic i 1994 begynte en voldsomt rask spredning av det som etter hvert ble et verdensomspennende fenomen, og som preger læring og mye annen aktivitet i dag.





Teknologien og oss

Utviklingen av digital teknologi og avhengigheten av den er ikke bare et teknisk spørsmål. Teknologien og dens virkemåte er knapt halve historien. Utvikling av ny teknologi går hånd i hånd med behov, kompetanse og ferdigheter vi som mennesker har, og som vi tilegner oss i forbindelse med introduksjon, innføring og bruk av teknologi. Slik går teknologiutvikling sammen med organisasjonsutvikling og med trender og strømninger i samfunnet. Det vi ofte kaller den teknologiske utviklingen, er en vekselvirkning mellom en teknisk løsning, kompetanseutvikling og organisasjonsutvikling, og på det personlige plan, nye vaner og bruksmønstre. Når vi snakker om informasjonssystemene, bør det være totaliteten av tekniske systemer og menneskelig bruk som er omfattet av begrepet.

For oss som enkeltpersoner er det mange typer digital teknologibruk som er, eller oppleves som, nødvendig. Hvis man for eksempel bestemmer seg for ikke å ha mobiltelefon, har det store sosiale konsekvenser, og det kan også være et umulig valg i mange arbeidsforhold. Det å håndtere personlig økonomi uten nettbank er krevende og kostbart. Det forventes at man har enkle betalingstjenester på mobil. På videregående skole får alle elever en datamaskin når de begynner i vg1, og mange får det også i grunnskolen. Det er et krav at de bruker maskinen som en del av sine læringsprosesser og i den administrative koordineringen av det å være en elev på en skole. Det er en rekke oppgaver i arbeidslivet der bruk av datamaskin er obligatorisk som hjelpemiddel i arbeidet. I noen grupper kan det være slik at det å velge bort sosiale medier som Facebook, Instagram eller Snapchat vil ekskludere dem fra mange deler av det sosiale livet, men her ser vi at mye av bruken gradvis kan bære mer preg av å være et personlig valg. Det å spille dataspill er en del av ungdomskulturen. Medietilsynet konkluderte allerede i en undersøkelse fra 2014 om medievaner i aldersgruppen 9–18 år med at «Så å si alle norske jenter og gutter spiller dataspill»1. Tallene fra 2020 viser at 86 % av denne aldersgruppen spiller digitale spill, 96 % av guttene og 76 % av jentene.2 Spill blir et godt eksempel på hvordan teknologibruk kan være en blanding av tilgjengelighet, sosial påvirkning og personlige valg. Det er også et eksempel på hvordan teknologi kan stimulere bruk som kan anta mer tvangsmessig bruksmønstre, slik at spillavhengighet – som underholdningsspill og ikke med penger – nå også er gitt en diagnose i Verdens helseorganisasjons kodesystem (ICD-11)3. En norsk undersøkelse fra 2015 tyder på at det er blitt vanlig å sjekke telefonen sin omkring hvert 6. minutt av vår våkne tid,4 og det er rimelig å anta at bruken ikke har gått ned siden den ble publisert, men heller blitt mer intens og at hver sesjon med bruk varer lenger. Andre undersøkelser fra samme tid viser lignende tall5, og vi har alle et inntrykk av bruken av mobiltelefon i det sosiale rom. Det kan beskrives mer i form av tvangsmessige mønstre vi som brukere av teknologi kan komme inn i. Vi ser her hvordan forskjellige former for teknologibruk former et spenn, der deler av bruken kan være, eller oppleves som, obligatorisk og med få valgmuligheter for den enkelte bruker, mens andre teknologier og annen teknologibruk åpner for mer personlige valg. Vrangsiden av dette er når vi kommer inn i et bruksmønster der teknologi og informasjon leder til en form for tvangsmessig bruk og tar styring over våre valg.

En sentral del av hvordan datamaskinen kan brukes til læring, er muligheten for aktivitet. Foran en datamaskin kan en lærende bruker selv styre framdriften av tidsavhengig materiale som lyd og video, interagere med en animasjon eller annet interaktivt objekt, og bidra med innhold selv, for eksempel i en utveksling med en chatbot. Det gjør brukerne til konkrete aktører på en annen måte enn når de for eksempel leser fra ei bok eller gjennomfører et fysisk forsøk med forhåndsdefinerte trinn. Både hva som presenteres på en skjerm, og hva brukerne selv kan bidra med, er forskjellig fra andre medier, men det er særlig i kombinasjonen mellom presentasjon og egne bidrag at potensialet ved digital teknologi kan utnyttes. Digital teknologi gir også utvidete muligheter for samarbeid både når de lærende samles rundt én skjerm, og når det er flere maskiner og lærende, samlokalisert eller distribuert. Videre gir det også andre muligheter for samarbeid som ikke nødvendigvis trenger å foregå samtidig.

Samlet åpner informasjon, teknologi og struktur bruksmulighetene for læring. De muliggjør og setter rammer for den læringsaktiviteten som kan foregå, i samvirke med den konteksten læringen kan foregå i, om det er i skolesystemene, på arbeidsplassene eller i privatlivet. Skjæringspunktet mellom teknologi og kontekst, der bruksmulighetene for læring kan utvikle seg, er temaet for denne boka. Vi kan ha forskjellige måter å forstå disse mulighetene på, gjennom de perspektivene vi har for hva læring kan være. Dette er illustrert i figur 1.1.

Figur 1.1 Perspektiver og hovedtema «teknologistøttet læring» med brukskontekst og omgivelser.


Menneske–maskin-interaksjon (MMI, internasjonalt går det under betegnelsen Human–computer interaction – HCI) er et eget fagfelt uavhengig av læring. MMI er et tverrgående forsknings- og fagfelt med elementer fra psykologi, pedagogikk og teknologi med innslag av andre fagområder som informasjonsarkitektur og design. MMI omhandler det vi kan se, høre og oppleve ved bruk av teknologien, det vi kaller grensesnittet for brukeren. Grensesnittet er i figur 1.1 plassert mellom teknologien og teknologistøttet læring. På den ene siden kan vi si at den teknologien vi bruker, er med på å definere de mulighetene vi har for teknologistøttet læring gjennom grensesnittet, og på den andre siden kan vi si at brukskonteksten påvirker læringen ved å legge sterke og svake føringer for den aktiviteten som foregår. I samvirket mellom disse elementene ligger forskningsfeltet teknologistøttet læring (TL; internasjonalt Technology-Enhanced Learning – TEL), strukturert av de forskjellige teoriene vi har for hvordan læring kan foregå. Nedenfor følger en kort introduksjon til MMI og TL.


Hva er menneske–maskin-interaksjon

Menneske–maskin-interaksjon dreier seg i prinsippet om det vi som mennesker kan se av teknologien når vi bruker den. Det handler om hvordan dette grensesnittet kan utformes, hvordan teknologien kan tas i bruk, og hvordan mulighetene er designet. MMI som fagfelt omfatter også teknikker for å evaluere hvordan den digitale teknologien faktisk blir tatt i bruk, i testlabber eller i reell bruk. Ved utvikling og tilpasning av systemer vil MMI handle om spørsmål som: Hvordan kan en utforme teknologi (både utstyr og programvare) som er enkel å bruke, og som kan være nyttig i en aktivitet eller oppgave? Hvordan oppfatter vi mennesker digital informasjon på en skjerm, og hva skal til for at vi skal kunne interagere med denne informasjonen? Hva slags uttrykk og interaksjonsformer stimulerer de aktivitetene vi engasjerer oss i, som for eksempel gode læringsaktiviteter? Hvordan kan mennesker kommunisere med hverandre på en god måte gjennom digital teknologi? Hvilke interaksjons- og uttrykksformer formidler mest effektivt informasjon? Hvordan kan vi designe interaksjon og systemer slik at det blir lystbetont og attraktivt å bruke teknologien? Hva slags design er mest underholdende og holder brukeren interessert for eksempel i et spill?

Gjennom å forsøke å svare på disse spørsmålene er det utviklet grafiske grensesnitt slik vi ser i mobiltelefoner, nettbrett og andre datamaskiner. Vi har interaksjon ved hjelp av mus, berøringsskjerm, og «vinduer» på skjermen. Det finnes appbutikker, regneark og værtjenester. I det meste av den teknologien vi ser rundt oss, har forskning og utvikling innen menneske–maskin-interaksjon vært en viktig komponent. Forskningen har gitt oss mange svar, men også noen nye spørsmål. Hvordan dette grensesnittet utformes, er en sentral del av det læringspotensialet vi kan ha med teknologien. Det beskriver vi og diskuterer nærmere i kapittel 3.



Teknologistøttet læring

Ny teknologi har gjerne kommet med stor optimisme om hvordan den kan revolusjonere undervisning og læring. Fra telefonens oppfinnelse til radio og fjernsyn har det vært drømt om utdanningsrevolusjoner som en direkte følge av teknologien. Video og språklabber på 1970-tallet brakte med seg store forventninger når det gjaldt læringsprosesser og læringseffekt. Slik har det også vært med digital teknologi som interaktive CD-plater og Internett, men også mer generelt med teknologi som muliggjør læring i forskjellige kontekster, som mobil læring, læring «on demand», kunstig intelligens og læring på arbeidsplass og skole i bred forstand. Det som gjør endringene vi nå opplever mer grunnleggende enn de endringene som ofte har vært varslet i forbindelse med spredning av andre teknologier, er ikke at én type teknologi skal revolusjonere læring, men snarere at digital teknologi er så gjennomgripende i alle deler av samfunnet, også utenfor undervisnings- og læringsarenaen. Her har også inntoget av kunstig intelligens og særlig ChatGPT hatt en betydelig endringskraft. Det er vanskelig nå å tenke seg en arbeidsdag, en undervisningssituasjon eller for den saks skyld fritid uten bruk av digital teknologi. Det gjør at vi ikke bare skal spørre oss hvordan læring kan bli mer effektiv, mer engasjerende og ha høyere kvalitet med digital teknologi. Vi må også se på hvordan arbeidsprosesser og fritidsaktiviteter i det samfunnet vi er en del av, er preget av bruk av digital teknologi. Vi må også vurdere læringsprosesser i skole, arbeid og fritid opp mot det som er relevant å tilegne seg i vårt samfunn. I tillegg kan det å tilegne seg digital kompetanse eller digitale ferdigheter sees på som en viktig læringsprosess i seg selv, når teknologien og teknologibruk blir en så viktig del av mange funksjoner i samfunn, arbeid og fritid.

Vi kan si at det er tre overlappende hensikter ved å bruke digitale teknologi i læringsprosesser:


	Teknologistøttet læring har potensial til å gjøre læringsprosessene mer effektive og effektfulle.


	Teknologi har endret fag på en slik måte at fagene i seg selv i økende grad er basert på teknologi. Fag og teknologibruk er blitt integrert og vanskelig å skille fra hverandre, dermed må man også lære fagene med bruk av teknologi.


	Digital kompetanse er viktig i seg selv og kan læres ved å anvende teknologi i de forskjellige fagene.




Det vil variere hvor sentrale de forskjellige hensiktene er, avhengig av sammenhengen eller konteksten læringsprosessene foregår i. Kontekst er et samlebegrep som anvendes både når det gjelder bruk av teknologi generelt, og også når det gjelder læring. For å kunne diskutere den sammenhengen læring foregår i litt mer presist i denne boka, kan det være nyttig å se på hvilke elementer som inngår i læringskontekst slik vi bruker begrepet her. For det første er forkunnskapene til de som skal lære noe, et viktig element. Som vi skal se senere, kan forskjellige perspektiver på læring ha bestemte teorier om hvordan denne forkunnskapen skal oppfattes. For det andre vil det læringsopplegget teknologibruken inngår i, være sentralt når det gjelder hvordan teknologibruk og læring foregår. Det kan være lagt opp til samarbeid, til integrering av andre aktiviteter, til en lærer eller en annen fasilitator som styrer arbeidet, det kan være foredrag integrert i opplegget og mye annet. For det tredje er den sosiale og institusjonelle konteksten viktig. Foregår det på en skole eller en arbeidsplass eller som en fritidsaktivitet? Blir det gitt karakterer? Inngår maktforhold og hierarki i læringsprosessene, forfremmelse på arbeidsplassen, eller posisjon i en arbeidsgruppe? For det fjerde og siste er den samfunnsmessige og kulturelle konteksten også en del av bildet. De verdiene som ligger i kulturen om teknologiens anseelse i samfunnet, om kunnskapens rolle mer generelt, skolens, arbeidsplassens eller fritidsaktivitetens posisjon, er en del av konteksten til læringsprosessene.

Når vi kommer til omtalen av læringsperspektiver og teorier i neste kapittel, vil vi se hvordan de forskjellige perspektivene vektlegger aspektene ved en læringskontekst på forskjellig måte. Variasjonen i hvordan de gjør det, utgjør også en betydelig del av forskjellene mellom de forskjellige perspektivene på læring. Nedenfor skal vi ta for oss noe av denne konteksten, nemlig hvordan teknologi blir en del av samfunnsutviklingen og med det setter betingelser for læring.




Digital kompetanse – digitale ferdigheter

Det er stor oppmerksomhet rundt design og bruk av digital teknologi til læringsformål. Datamaskiner og mobiltelefoner6 er i stadig sterkere grad er blitt sentrale hjelpemidler og plattformer for en interaktiv flermedial kommunikasjon. Denne utviklingen har vært viktig for den økte interessen for å bruke teknologien i læring og undervisning. Det er en erkjennelse i skolen om at det å ha kompetanse og ferdigheter til å bruke datamaskiner, er sentralt, og digitale ferdigheter er formulert som et grunnleggende element i skolens læring og undervisning. Sammen med lesing, regning, skriving og ferdigheten å kunne uttrykke seg muntlig er digitale ferdigheter en av de fem basisferdighetene i læreplanene i den norske skolen i dag (Kunnskapsdepartementet, 2017, s. 12). Basisferdighetene skal utvikles gjennom aktiviteter i de sentrale fagene slik læreplanen beskriver dem, og på denne måten blir det digitale integrert på linje med andre sentrale ferdigheter i vår kultur og har dermed fått en status i planverket som kan sammenlignes med blant annet lesing og skriving. Utviklingen fra å formulere dette som digital kompetanse i Kunnskapsløftet fra 2006 til det som nå kalles digitale ferdigheter, kan også illustrere hvordan teknologien har blitt mer tilgjengelig og enklere i bruk. Det illustrerer også hvordan det digitale ikke lenger regnes som en separat kompetanse, men heller som en ferdighet elevene skal tilegne seg som en del av sitt repertoar.


Begreper: Læremidler, læringsressurser, hjelpemidler

I denne boka er temaet hvordan teknologi og læringsmuligheter samvirker i forskjellige læringssituasjoner. Det finnes digitalt innhold som er spesielt designet for å støtte gode læringsprosesser, som for eksempel viten.no eller nettstedet til ei lærebok. Slikt pedagogisk tilrettelagt digitalt materiale kaller vi her læremidler. Det finnes også en mengde informasjon og teknologi som kan brukes i gode utviklings- og læringsprosesser uten at de er designet spesielt for det, som for eksempel Wikipedia, nettaviser eller annen informasjon vi søker oss fram til. I en læringssammenheng kaller vi dette læringsressurser. Når vi ikke direkte forholder oss til informasjonen, men har med strukturer for problemløsning å gjøre, som for eksempel i en kalkulator, kaller vi det hjelpemidler for læring eller for problemløsning.





Hva er viktig kunnskap i framtidens samfunn?

Når nye arbeidsformer, vaner og bruksmønstre oppstår, endrer også grunnlaget seg for hva som regnes som sentral kunnskap i et samfunn. I skolen er dette tydelig med innføring av digitale ferdigheter som en grunnleggende ferdighet i læreplanene som går på tvers av alle fag. Men endringene går dypere og er mer grunnleggende enn en ferdighet som en elev kan tilegne seg for å beherske dagens teknologi. De dypere spørsmålene dreier seg om hva som blir nyttig kunnskap i vårt samfunn, nå og framover. Når skolen fikk nye læreplaner høsten 2020 som en del av fagfornyelsen, blir de med på å definere hva som er viktig kunnskap for norsk arbeidsliv, samfunn og enkeltpersoner for de neste 40–50 årene. Hva slags kompetanse vil vi at elevene skal gå ut av skolen med i 2035? Det dreier seg i ytterste konsekvens om hva som vil telle som kunnskap i et framtidig samfunn.

Hvilke ferdigheter og kunnskaper en innbygger bør tilegne seg for å ha et best mulig liv, har alltid vært i endring opp gjennom historien. Det spesielle med dagens situasjon er at forandringene skjer raskere, og at store endringer skjer innenfor ett menneskes livsløp. Utdanningen som ble gitt i forrige årtusen, som er den de fleste av oss tar med oss til norsk næringsliv og offentlig virksomhet i dag, hadde for eksempel lite bruk av IKT og hadde intet formål om å fremme digitale ferdigheter.

Bruken av teknologi endrer også fagene selv. Skolefagene kan sees på som en mer eller mindre tilfeldig avbildning av det som utspiller seg som fenomener i vår virkelighet. Samtidig er fagene og oppdelingen mellom dem et resultat av en lang kulturhistorisk utvikling. Vi skal ikke ta for oss endringer i enkeltfag her, eller spekulere for mye i framtidig utvikling, men det er klart at det er sterke konserverende krefter i eksisterende utdanning, og i lærerutdanning, fag- og organisasjonsstrukturer knyttet til denne oppdelingen. Her kan vi gjette på at utvikling i virksomheter og bransjer kan gå raskere enn utviklingen av fagstrukturer i skolen, men samtidig har skolen også et større oppdrag enn bare å tilrettelegge for yrkesdeltakelse. Skolen skal åpne dører mot verden og framtiden, men også gi historisk og kulturell innsikt og forankring, som det blant annet heter i første avsnitt av opplæringsloven.7

Diskusjonen om kunnskap i framtidens samfunn er omfattende og vil blant annet ha med seg hvordan bransjer endrer seg, og hvilken vei samfunnsutviklingen går. Men den har også med seg ideologiske elementer som hvordan hver enkelt av oss skal realisere det gode liv i arbeid, fritid og i relasjoner. Vi kan identifisere tre overlappende temaer. For det første handler det om hva slags arbeids- og samfunnsliv vi vil få, og å tilpasse den kunnskapen vi skaffer oss til det behovet som er der, og som kan komme. Det andre temaet kan være hvordan vi selv utvikler oss som lærende mennesker i en verden preget av digital teknologi, og tilpasser oss denne situasjonen. Det tredje temaet handler om digitale medier som læringshjelpemiddel i jobb, skole og utdanning. I det neste avsnittet skal vi kort berøre disse store spørsmålene.



Kompetanser for det nye århundret

Utviklingen som er skissert her, har gjort at blant andre skolemyndigheter, bedrifter og interesseorganisasjoner har ønsket å reformere skolen. Under overskriften «21st century skills» eller «Kompetanser for det nye århundret» har initiativer i OECD (Ananiadou & Claro, 2009), i store amerikanske bedrifter (Brinkley et al., 2012), i tenketanker (Care, 2018) og i norske offentlige utredninger og politiske dokumenter (Meld. St. 28 (2015–2016)) forsøkt å komme nærmere hva som karakteriserer kompetansene som trengs i framtidens samfunn. For skolemyndigheter som skal legge grunnlaget for hva en framtidig arbeidstaker skal beherske om 30 år, eller om 60–70 år hvis vi tar med et langt arbeidsliv, er det er krevende oppgave. Det er vanskelig å vite hva innholdet i disse jobbene vil være, men det er enighet om at en arbeidskarriere med varighet på 30–50 år vil være preget av omstilling og læring. Derfor blir det å kunne tilegne seg ny kunnskap gjennom et liv en viktig del av de nye kompetansene.

En annen viktige kompetanse i samlingen av det som kan kalles kompetanser for et teknologiintensivt samfunn, er kritisk tenkning. Verden har på få tiår snudd seg fra å ha det vi kan kalle et slags informasjonsunderskudd, til en verden der informasjonsoverskudd, falske nyheter og motsigende informasjon finnes lett tilgjengelig om de fleste temaer. Vi har «hallusinerende»8 kunstig intelligens som kommer med tilfeldige og uetterrettelige påfunn. Det å kunne sortere mellom relevant og irrelevant informasjon, vurdere troverdighet til informasjon og kilder, analysere materiale og syntetisere deler fra flere kilder blir sentralt. Det kan sees som et grunnlag for å ta beslutninger og å gi adekvate begrunnelser for slike beslutninger. Drevet av en forventet reduksjon av rutinemessig arbeid går problemløsning og kritisk tenkning også sammen med en idé om behov for kreativitet og fleksibel innstilling til arbeidet. Slik blir teknologiutvikling, arbeidsmarked og kompetansebehov samvirkende endringsfaktorer for en utdanning som vendes fra reproduksjon av fakta og over til kritisk tenkning, problemløsning og kreativitet. I kapittel 7 skal vi se nærmere på denne problemstillingen med spesiell vekt på flere informasjonskilder til læring og på kritisk tenkning, og i kapittel 8 skal vi ta for oss problematikken rundt kunstig intelligens.

Utviklingen skissert ovenfor har gitt støtet til bruk av digital teknologi på nye måter i læring og undervisning, og til nye teknologier. Nedenfor gir vi noen eksempler på utviklingstrekk og teknologier som setter sitt preg på utdanning og læring i dag og framover.



Nye tider, nye ferdigheter

Digital teknologi legger en ny dimensjon til utdanning, arbeid og fritid. Teknologien kommer med nye muligheter, og med fallgruver. Det er for eksempel stadige større muligheter til å bli avbrutt og til å avbryte seg selv. Med en mobiltelefon tilgjengelig kontinuerlig, Internett med informasjon gjennom nettaviser og personlige oppdateringer og en rekke andre informasjons- og kommunikasjonsstrømmer, kan aktiviteter lett bli brutt opp og delt opp i mindre tidsluker. Mulighetene vi har til avbrudd påvirker arbeidsrutiner på jobb og skole. Diskusjonen om dette går gjennom to hovedposisjoner. Den ene er at det utvikles en ny type konsentrasjon som fungerer i lærings- og arbeidssituasjoner slik at vi klarer å tilegne oss kunnskap og arbeide selv med denne typen forstyrrelser. De som av noen har blitt kalt «Digital natives» (Prensky, 2001b), det vil si de som er vokst opp med digital teknologi rundt seg, tilegner seg gjennom bruken av teknologi fra barndom og ungdom en type konsentrasjon som kan håndtere mange typer inntrykk og gjennomføre oppgaver og lære i korte konsentrasjonsspenn. «Konnektivisme» («Connectivism», Siemens, 2005) deler også noen av disse ideene, med samvirket mellom nett og mennesker som en permanent kunnskapsproduksjon. Den andre posisjonen vil hevde at denne typen avbrudd og spredt konsentrasjon gjør lærings- og arbeidsprosesser mindre effektive, og at avbrudd og inntrykk som ikke er relevante for oppgaven man er engasjert i, bør begrenses. Her finnes det selvfølgelig også mellomposisjoner, for eksempel slik at man kan hevde at vi alle er blitt bedre til å håndtere avbrudd, men at det likevel kan være oppgaver i forbindelse med skole, utdanning og arbeid som vil kreve en dypere konsentrasjon, slik at vi bør begrense avbruddene. Og at det også gjelder de såkalt digitalt innfødte som er vokst opp med digital teknologi som mobiltelefon og Internett, og som kan ha brukt tastatur og berøringsskjermer før de lærte å skrive med papir og blyant.

En tilgrensende diskusjon er hvordan behovet i utdanning og læring endrer seg. Skal det være nødvendig å lære det som maskinene kan gjøre for oss? Vi kan slå opp hva som er hovedstaden i Nederland når som helst, trenger vi da å lære det? Vi kan også ta et eksempel fra matematikken: Trenger vi å lære å derivere hvis maskinen kan gjøre det raskere for oss? Her blir vurderingene dels knyttet opp mot den personlige utviklingen læring er en del av, og dels den sårbarheten vi vil kunne utvikle når det gjelder avhengigheten av nettet. Å lære matematikk og matematisk tenkemåte er også å lære en form for logisk tenkning og språk som kan ha relevans ut over matematikken. I mange pedagogiske teorier (vi skal gå nærmere inn på dem i kapittel 2) vil det å tilegne seg forskjellige typer kunnskap og ferdigheter bety noe ut over selve tilegnelsen. Det vil også være knyttet til personlig utvikling og den kapasiteten og kompetansen man vil ha behov for som arbeidstaker og som menneske i livets forskjellige situasjoner. Spesielt tydelig vil dette være hvis vi tar hukommelse som eksempel. Når det gjelder forskjellige typer faktaopplysninger, er det vanskelig for oss å konkurrere med den informasjonen vi raskt kan slå opp på nett. Spør bare en quizmaster om problemene med å holde mobiltelefonene unna. Men hukommelse er også en generell mental funksjon som trenes opp ved at den brukes, og den vil spille en rolle i forbindelse med læring. Hukommelse kan også oppøves som en ferdighet ved forskjellige innlærings- og læringsteknikker som kan være mer universelt anvendbare. Og det er vanskelig å tenke seg en framtid der hukommelse ikke er en relevant egenskap. Lignende utviklingspedagogiske argumenter kan framføres for logikk, samarbeid og andre generelle elementer vi tilegner oss gjennom læringsprosesser.

Framveksten av kunstig intelligens har også satt en mengde nye spørsmål på dagsordenen. Hvilken betydning har prosessen med å skrive tekst i utdanningsløpet? Vi kan bruke for eksempel ChatGPT til å gi oss ideer innen et emne, sette opp en disposisjon, oversette, eller ganske enkelt skrive en hel oppgave for oss. Det er et åpent spørsmål hvordan skolen og utdanningssystemet generelt skal håndtere dette. Og hva slags endringer vil arbeidsmarkedet og forskjellige bransjer gå gjennom som et resultat av de mulighetene KI gir? Hvilken type kompetanse vil bli etterspurt? Teknologisk utvikling kan ofte gi trinnvise konsekvenser som kommer forsinket og litt etter litt, men tilgjengeligheten av spesielt ChatGPT har gjort at endringen har kommet som en brottsjø.

En annen dimensjon i spørsmålet om hva vi skal kunne, er sårbarheten vi utvikler ved å gjøre oss avhengig av nettilgang i alt vi skal gjøre i utdanning, arbeid og fritid. Arbeidslivet etterspør i økende grad hvordan en arbeidstaker kan utføre oppgaver og prestere i samhandling med andre og med digitale hjelpemidler. Likevel kan det være en litt skremmende tanke hvis vi blir totalavhengige av å ha nettilgang i alt vi gjør. Det gir ikke mening at all informasjon kan finnes på nettet for alle formål, og at vi som mennesker bare har ferdigheter til å finne og tolke den. Det vil gjelde både ut fra rent praktiske og effektivitetsmessige hensyn, i tillegg til sårbarhets- og utviklingsargumentene nevnt over.

Det finnes også gode argumenter mot innlæring av hovedsteder og andre øvelser som vi kan kalle pugging. Ved å slippe å lære seg matematiske operasjoner som man kan få maskinen til å gjøre, eller navn på steder man raskt kan finne på nettet, frigjøres det tid og ressurser til andre læringsprosesser. I en hektisk skolehverdag vil tid alltid være en kritisk faktor. Hvis skolen velger bort innlæring av geografiske fakta, kan det frigjøre tid til mer spennende geografiske spørsmål som folkeforflyttinger eller isbrebevegelser, og et eventuelt fravær av derivering kan gi plass til formidling og trening på andre deler av matematikken som kan gi en dypere forståelse av faget. På en arbeidsplass kan tidsfaktoren være enda tydeligere som en kostnad, siden arbeidstiden vil ha en mer eller mindre klar pris for arbeidsgiveren. Da kan balansen mellom det teknologien kan gjøre for deg, for eksempel med KI, og dine oppgaver bli enda mer orientert mot det funksjonelle og kanskje kortsiktige. Argumentene vi kan bruke i en skolesituasjon om læring som personlig utvikling, kan dermed bli mindre relevante i en yrkesmessig sammenheng.



Formell og uformell læring

Endrede bruksmønstre og ny teknologi har også vært med på å myke opp skillet mellom uformell og formell læring. Det har fått betydning for hva slags læringsprosesser som foregår i hvilke kontekster.

Formell læring er det som foregår i regi av skoleverket med læreplaner og kompetansemål, og også i mer formelle personlige sertifiseringsordninger og andre mer kollektive opplegg knyttet til bransjer og bedrifter. Uformell læring er det som foregår utenfor de formelle strukturene, for eksempel på et museumsbesøk, i en utveksling av meninger på et sosialt medium, et søk på nettet eller mer generelt de læringsopplevelser som oppstår mer tilfeldig i hverdag og fritid. På samme måte som teknologi har bidratt til å viske ut skillet mellom arbeid og fritid, har teknologien også bidratt til å gjøre skillet mellom formell og uformell læring mindre tydelig. Elevene bringer med seg erfaringer med kunnskapsdeling på sosiale medier, oppslagsverk på nett, KI og blogger inn i skolesfæren. På lignende måter brukes hjelpemidler fra den uformelle sfæren blant arbeidstakere i bedrifter og i offentlig virksomhet. Utviklingen har flere fellestrekk med det for eksempel helsevesenet opplever, der pasienter har fått en helt annen kjennskap til sin sykdom fordi det ligger så mye helseinformasjon lett tilgjengelig. På samme måte er det mer vanlig at elever kommer til skolen med fragmenterte kunnskapsbrokker fra søk på nettet. Det er større muligheter nå for både skoler og bedrifter til å utnytte denne kunnskapen som en ressurs og dra nytte av den erfaringen og kompetansen som bygges opp gjennom disse hjelpemidlene.


Blanding av formell og uformell læring

I prosjektet MIRACLE ble det eksperimentert med å bruke teknologi for å koble sammen forskjellige erfaringer og læringsprosesser. Elevene besøkte et vitensenter, de brukte simuleringer, de brukte lærebok og fikk gjennomganger fra læreren, og integrerte dette til en portefølje som gradvis ble utbygget og fulgte dem gjennom et læringsforløp. Her søkte prosjektet å kombinere de mer uformelle erfaringene elevene fikk, med forskjellige typer kilder, og med mer strukturert læringsmateriale fra lærebok og lærer som var mer direkte knyttet til de konkrete kompetansemålene i læreplanen. Se https://www.uv.uio.no/iped/english/research/projects/miracle/



Vi kan si at både læreren og flere andre yrkesgrupper nå har mistet sine monopol på å definere «sann» kunnskap. Slik har teknologien fungert demokratiserende ved at flere forskjellige syn og perspektiver er lettere tilgjengelig for elevene. Omfanget av informasjon om mange emner via forskjellige kilder og chatboter på nettet er enormt, og kvaliteten er høyst varierende. Det finnes læringsrelevant informasjon med høy presisjon som er bredt anerkjent innen de fleste fag, og det finnes tilfeldig informasjon som både er grovt tendensiøs og uriktig. Og det finnes alt imellom. Skolen blir nødt til å gå i dialog med den kunnskapen elevene tilegner seg, for eksempel på sosiale medier, gjennom KI og informasjon som ligger tilgjengelig på nettet. Det er en utfordring for skolene å bruke mer uformelle kilder til kunnskap produktivt, og ikke se det som noe som bare gjør læring og undervisning mer uryddig. Her er det sentralt for skolen å være en veileder for å hjelpe elevene å skille mellom god og dårlig informasjon og mer generelt drive opplæring i kildekritikk, bruk av KI og kritisk tenkning.

Det kan være viktig og nødvendig å knytte elevers og arbeidstakeres livsverden på sosiale medier og andre digitale og ikke-digitale hjelpemidler sammen med den mer formelle læringsverdenen de opplever på skole og i arbeidsliv. Samtidig er det viktig å erkjenne disse «verdenenes» forskjellighet. Skolens læringsprosesser kan ikke bli overlatt til tilfeldigheter og innfall slik vi kan operere i en uformell verden. Vi kan ikke overlate de som lærer å kjøre ambulanse i Bergens gater, til uklare rammer og innfall, like lite som vi kan la elever lære om rasisme ved tilfeldig nettsøking eller via en chatbot. Likevel kan det gjøres bruk av deler av uformell læring i formelle sammenhenger, og det vil kunne være et gjensidig samvirke mellom formelle og uformelle læringsprosesser. Det å ta uformell læring på alvor innebærer ikke bare å ta selve materialet inn, det kan også sees på som en måte å koble skoleaktiviteter med resten av verden. I et arbeidsliv er gjerne læring (og opplæring) mer formell, og de åpne og uformelle tilnærmingene kan være sjeldnere, fordi det ofte er spesifikke rutiner og opplegg som skal følges. Men det er grunn til å forvente at arbeidslivet også kan åpne opp mot noe mer uformelle prosesser. Trenden med at skillet mellom arbeidsliv og fritid blir mer utydelig, kan bane vei for at vi også får mer uformell læring knyttet til en arbeidssituasjon.

I uformell som i formell læring er det forskjellige begreper knyttet til data og informasjonskilder, og til både prosessene knyttet til tilegnelse og til det man som menneske kan besitte. For å klargjøre hvordan de forstås i denne boka, følger nå en kort gjennomgang av de mest sentrale begrepene.



Informasjon – kunnskap – kompetanse – læring

Begrepene om læring er mange, og det er noe forskjellig bruk av dem innenfor dette fagfeltet. Slike definisjonsøvelser kan noen ganger bli begrensende, men her det er viktig å ha en klarest mulig betydning for noen av de viktige begrepene når de blir brukt i teksten. Fire sentrale og gjennomgående begreper er informasjon, kunnskap, kompetanse og læring.

Informasjon er her brukt om en meningsfull sammensetning av data. Det betyr ikke at den er meningsfull for alle. Det vil være avhengig av kontekst og kunnskapsnivå, men for å kalle det informasjon må det gi mening for noen mennesker i en sammenheng og med et kunnskapsmessig utgangspunkt. Det gir mening å snakke om sann eller usann informasjon, noe som skiller den fra data. Det som kommer fra kunstig intelligens, er en spesiell type informasjon, fordi den er uten avsender. Slik informasjon setter nye krav til kritisk tenkning, og til en spesiell type «kildekritikk».

Kunnskap knytter seg i motsetning til informasjon til noe mennesker innehar. Vi kan ha kunnskap, som viten, erkjennelse eller innsikt, og det er et underliggende krav at vi kan underbygge denne kunnskapen, altså begrunne at den er sann. Ikke alle vil være enige i dette som en beskrivelse av kunnskap. Innenfor kunstig intelligens (av en annen type enn ChatGPT) kan man snakke om kunnskapsbaserte systemer når man finner måter å sette sammen informasjon som er lagret på. Noen vil også bruke et ord som kunnskapsrepresentasjoner om visuelle og interaktive representasjoner som kan framvise rikholdig informasjon om et tema. I denne boka knytter vi kunnskap til noe en eller flere menneskelige aktører besitter.

Kompetanse er mer operativ enn kunnskap og dreier seg om hvordan vi velger å ta i bruk kunnskaper og ferdigheter. Vi vil bruke det om å ha kompetanse til noe. Det vil inkludere å bruke relevant kunnskap og ferdighet til å løse et problem eller en oppgave. Viktig her er relevanskriteriet som ligger i kompetansebegrepet, det å kunne vurdere i hvilke sammenhenger man bør benytte seg av de forskjellige typer kunnskaper og ferdigheter man besitter.

Læring er en prosess som er så integrert i det meste vi foretar oss at det er vanskelig å sette en grense rundt det som fenomen. Denne boka handler om målrettet læring. Det betyr at den læringen vi kan mene at vi erfarer i mange av livets små eller store tilfeldige hendelser, ikke er det sentrale temaet her. Vi fokuserer i denne boka på de sammenhengene der det er et mer eller mindre tydelig mål for læringen. Et kurs i en bedrift, et opplegg for nyansatte og de fleste skoleaktiviteter og studier vil komme innenfor en slik avgrensning. Da kan det godt være at læringsprosessen resulterer i noe annet enn det som er målet, eller noe mer, men aktiviteter, prosess og utfall vil likevel være innenfor den rammen vi har satt for denne boka.



Læring med IKT i denne boka

Denne innledningen har søkt å presentere en ramme rundt de temaene som blir tatt opp i denne boka. Det neste kapittelet tar for seg de teoretiske hovedperspektivene på læring og læringsprosesser og de modellene for læring som er utviklet på grunnlag av disse perspektivene. Kapittel 3 går gjennom menneske–maskin-interaksjon og hvordan dette feltet samvirker med læringsfeltet og får betydning for og innrammer læringsprosesser. I kapittel 4 er samarbeid og hvordan samarbeidslæring kan støttes av teknologi, hvordan teknologien stimulerer samarbeidsformer og framfor alt hvordan teknologien også gir grunnlag for helt andre samarbeidsformer, det sentrale temaet. Kapittel 5 handler om interaktive representasjoner, det vil si om simulatorer, spill og andre rikholdige representasjoner, hvordan de blir brukt og hvilke muligheter de gir. Programmering i skolen ble innført som obligatorisk emne i læreplanene fra høsten 2020, og kapittel 6 ser på bakgrunnen for å innføre emnet, og på muligheter for å utvikle programmering i skolen i lys av teorier om overføring. Kapittel 7 dreier seg om læring med flere kilder til samme tema som er en av de tydeligste konsekvensene av bruk av digitale teknologi i skolen. Kapittel 8 omhandler kunstig intelligens (KI) generelt og spesielt bruk av ChatGPT. I kapittel 9 tar vi opp feltet læringsanalyse, det vil si hvordan bruksdata fra de som skal lære, kan anvendes til å analysere de prosessene som foregår. Her har også KI en rolle. Kapittel 10 gir en oppsummering av denne boka med en gjennomgang av forskjellige forståelser av det digital teknologi bringer inn i læringsprosesser, og tar for seg noen konsekvenser ved bruk av teknologien for læring mer overordnet.

1  http://www.medietilsynet.no/barn-og-medier/dataspill/#anchor_25



2  https://www.medietilsynet.no/globalassets/publikasjoner/barn-og-medierundersokelser/2020/201015-barn-og-medier-2020-hovedrapport-med-engelsk-summary.pdf



3  https://icd.who.int/dev11/l-m/en#/http://id.who.int/icd/entity/1448597234



4  https://forskning.no/forbruk-mobiltelefon/2015/01/angst-gjev-ekstrem-mobilbruk



5  http://time.com/4147614/smartphone-usage-us-2015/



6  Mobiltelefoner har også har alle komponentene som kjennetegner en datamaskin.



7  https://www.udir.no/lk20/overordnet-del/formalet-med-opplaringen/



8  Vi kaller det gjerne hallusinasjoner når KI-teknologi produserer informasjon som ikke er riktig.

